Deivydas Zvonkus

**Deivydas Zvonkus** (g. 1977 m. lapkričio 6 d. Klaipėdoje) – kompozitorius, dainų autorius, aranžuotojas, muzikos prodiuseris, klavišininkas, grupės „B'Avarija“ narys, Lietuvos muzikos akademijos kompozicijos magistras.

## Biografija
Gimė 1977 m. lapkričio 6 d. Klaipėdoje. 1984–1992 m. mokėsi Klaipėdos K. Donelaičio vid. mokykloje (dabar Vytauto Didžiojo gimnazija), lankė J. Karoso muzikos mokyklos klarneto klasę. 1992 m. pradėjo studijas S. Šimkaus konservatorijoje, o nuo 1996 m. jas tęsė Lietuvos muzikos ir teatro akademijos kompozicijos klasėje.
1994–1995 m. dalyvavo muzikinių projektų „Impostor“ ir „Avarija“ veikloje. 1996 metų pradžioje tapo susikūrusios popmuzikos grupės „B'Avarija“ nariu. Buvo vienu pagrindiniu jos repertuaro autoriumi. Sukūrė tokias populiarias dainas, kaip "Noriu lėkt”, „Prie švyturio ugnies”, „O man gera čia!”, „Mes čia!”, „Angelai”, „Saulė saulė danguje”, „Labai labai”, „Kažkam čia pragaras, kažkam čia rojus”, „Dabar arba niekada”, „Aš tavo” ir kt.

Be veiklos grupėje Bavarija su jos nariu Juozu Liesiu prodiusavo 1999 m. suburtą grupę „Omega”. 2005 m. iširus Bavarijai bendradarbiavo su merginų vokaline grupe „Yva”. Buvo jos pagrindiniu repertuaro autoriumi ir prodiuseriu. Po ketverių metų nutrūkus grupės veiklai dirbo įvairių muzikinių TV projektų prodiuseriu, dalyvavo popgrupės „Čilinam” veikloje.
Taip pat kūrė dainas kitiems atlikėjams – grupei „Studentės/Mokinukės“ („Per vėlai”) Liepai Mondeikaitei („Laukiu“, „Man liks tik muzika”, „Nepasiduok“, „Čia mano namai“), Mariui Jampolskiui („Tos pačios akys”, "Kur Tu, Lietuva? "), Dainotui Varnui („Dėl tavęs vienos“, „Viskas, ką turi“), Žilvinui Žvaguliui ir Irenai Starošaitei („Aš būsiu ten, kur būsi tu“), Merūnui Vitulskiui („Tavo šypsena“, „Nauji keliai“), Katažinai („Nemoku meluot”, „Švęsim Kalėdas kartu”, „Myliu gyvenimą“, „Gyvenimas prasideda nuo 40“).
Kai kurios dainos arba jų fragmentai skambėjo ir jaunosios kartos atlikėjų, tokių kaip Free Finga, 2Kvėpavimas, Remis Retro, Hypocryte repertuare. 2020 m. pavasarį su sutuoktine Katažina Zvonkuviene dalyvavo koronaviruso pandemijos laikotarpiu LRT surengtame projekte „Dainuokime kartu“. 2021 m. rudenį pasirodė LNK televizijos populiariame muzikiniame šou „Kaukės“, kuriame įsikūnijęs į „Superherojaus“ personažą pateko į finalą ir užėmė 2-ją vietą.

## Televizinė veikla

* 2010 m. vasario – gegužės mėn. kartu su aktore Egle Jackaite dalyvavo LNK muzikiniame projekte „Žvaigždžių duetai 4“ (pasiekė pusfinalius).
* 2011 m. kartu su Telšių miesto „Smaragdiniu“ jaunimo choru dalyvavo TV3 muzikiniame projekte Chorų karai 2 (užėmė 5-ą vietą).
* 2011–2013 m. TV3 muzikinis šou Chorų karai, 2-4 sezonai – aranžuotojas
* 2012 m., 2016–2017 m. LNK muzikinis šou Žvaigždžių duetai – muzikos redaktorius
* 2012–2014 2017–2019 m. TV3 muzikinis projektas X faktorius, 1, 2, 5, 6 sezonai – aranžuotojas
* 2012–2024 m. BTV muzikinis šou Muzikinė kaukė“, 1-12 sezonai – muzikos redaktorius
* 2014–2015 m. LRT nacionalinės Eurovizijos konkurso atrankos – muzikos redaktorius
* 2015–2016 m. BTV muzikinis projektas „Dainuok mano dainą“, 1-3 sezonai – muzikos redaktorius
* 2018 m. LRT muzikinis projektas „2 balsai – 1 širdis“, 1-2 sezonai – muzikos redaktorius
* 2020–2023 m. LNK muzikinis šou „Kaukės“, 1-12 sezonai – muzikos redaktorius
* 2021–2022 m. LRT muzikinis projektas „Mano daina“, 1-2 sezonai – muzikos redaktorius

## Asmeninis gyvenimas
2005 m. rugpjūčio 12 d. vedė savo prodiusuojamos grupės „Yva“ narę Nataliją Ivanovą, kuri po vedybų pasirinko Zvonkės pavardę. 2010 m. birželio mėn. paskelbė apie skyrybas.

2014 m. susituokė su dainininke Katažina Nemycko. 2016 m. porai gimė dvynukai.

## Šaltiniai